P. Hrušovský, podpredseda NR SR: (2001-12-07):
R. Vavrík, poslanec: Vážený pán predsedajúci, pani ministerka financií, pán minister školstva, vážené kolegyne, kolegovia, dovoľte mi, aby som v krátkom príhovore upriamil vašu pozornosť na prednedávnom prijaté pracovnoprávne zákony, ktoré, pochopiteľne, súvisia, a o tom dnes chcem hovoriť, o hasičoch, ktorí jedni jediní zostali pod komunálnou správou na základe decentralizácie pred desiatimi rokmi, teda o hasičoch hlavného mesta Bratislavy. Práve pracovnoprávnymi úpravami, ktoré som spomínal, čiže novely Zákonníka práce, zákona o verejnej službe a zákona o Hasičskom a záchrannom zbore, ktorý nahrádza pre hasičov zákon o štátnej službe, vznikla po podrobnej analýze týchto zákonov doslova absurdná situácia, keď zamestnanci štátnych hasičských útvarov zarobia – máme presný výpočet – o 6 tis. Sk viacej mesačne, ako zarobia hasiči, mestskí hasiči, profesionálni hasiči v Bratislave. Osobne sa domnievam, že tento stav je nespravodlivý pri výkone toho istého povolania, totiž mal by byť aj rovnaký spôsob ohodnotenia tej istej pracovnej činnosti. A navyše nie som si celkom istý, či je takýto stav aj v súlade s Ústavou Slovenskej republiky. Musím podotknúť, že nápad na činnosť hasičov v hlavnom meste je minimálne taký istý, a viem štatisticky zdokumentovať, že je výrazne vyšší ako v iných krajoch či okresoch Slovenskej republiky. Dennodenná pripravenosť zamestnancov hasičského zboru v Bratislave a ich zásahová činnosť je taká dôležitá, dovolím si povedať, že možno dôležitejšia ako práca v iných ozbrojených silách, ako je v tých iných okresoch, iných krajoch Slovenska, a preto si myslím, že by mali byť obdobne aj bratislavskí hasiči ohodnotení. Preto mi dovoľte, aby som predložil v tomto smere aj pozmeňujúci návrh, aby ten rozdiel, ktorý vznikol práve tou novou legislatívnou úpravou pracovnoprávnych vzťahov, aby bol dorovnaný príspevok, príplatok, skrátka účelovo viazané peniaze v štátnom rozpočte pre Mestský hasičský zbor v Bratislave, aby bola zabezpečená taká istá výška ich ohodnotenia. Preto môj pozmeňujúci návrh k prerokúvanému návrhu štátneho rozpočtu na budúci rok znie takto: V časti „Tabuľková časť návrhu štátneho rozpočtu Slovenskej republiky na rok 2002“ v pasáži „Dotácie pre obce zabezpečené v kapitole Všeobecná pokladničná správa na rok 2002“ v položke „návrh na zmenu“ dávam návrh na zmenu výdavkov Všeobecnej pokladničnej správy, a to vo výdavkoch v oddiele 03 Verejný poriadok a bezpečnosť pod kódom 647200 Dotácia na činnosť a materiálne vybavenie požiarnych zborov v Bratislave a Košiciach číslovku „46 000“ navrhujem zmeniť na číslovku „75 500“, z toho pre Bratislavu číslovku „30 000“ navrhujem zmeniť na číslovku „59 500“, t. j. o 29 500 tis. Sk. V ďalšej časti návrhu štátneho rozpočtu, ktorá nesie názov v príslušnej parlamentnej tlači „Návrh rozpočtov ostatných zložiek verejných financií na rok 2002“ v druhej hlave, konkrétne nesie názov „Rozpočty obcí“, na strane 15 textácia: Celkový objem finančných vzťahov štátneho rozpočtu k rozpočtom obcí v metodike a organizácii roku 2001 sa rozpočtuje v sume – číslovka „12 232,5 mil.“ sa navrhuje zmeniť na číslovku „12 262,0 mil. Sk“, čo je oproti roku 2001 viac o – číslovka „602,0 mil.“ sa navrhuje zmeniť na číslovku „631,5 mil. Sk“. Z uvedenej sumy pripadá na podiely na daniach v správe štátu 9 714,0 mil. Sk a dotácie zo štátneho rozpočtu vrátené dotácií z výťažku lotérií a iných podobných hier – číslovka „2 518,5 mil.“ sa navrhuje zmeniť na číslovku „2 548,0 mil. Sk“. No a napokon na strane 16 textácia: Finančné vzťahy štátneho rozpočtu k rozpočtom obcí sú navrhované takto: Hlava I. Dotácie spolu – číslovka „2 518,5“ sa navrhuje zmeniť na číslovku „2 548,0“. A na strane 16 v spodnej časti v oddiele 03 Verejný poriadok a bezpečnosť suma – číslovka „95,0“ sa navrhuje zmeniť na číslovku „124,5“, dotácia na činnosť a materiálne vybavenie mestských požiarnych zborov Bratislava, Košice a na dostavbu požiarnej stanice v Petržalke. Zdôvodnenie uvádzam vo svojom návrhu. Cieľom navrhovanej úpravy je vyrovnanie platových náležitostí pracovníkov Mestského požiarneho zboru v Bratislave na úroveň pracovníkov podľa zákona o Hasičskom a záchrannom zbore, t. j. požiarnikov zamestnaných v štátnej správe. Pán predsedajúci, to je celé znenie môjho pozmeňujúceho návrhu. Prikladám 18 podpisov poslancov Národnej rady a svoj pozmeňujúci návrh v tejto chvíli odovzdávam pánovi spravodajcovi. Vám všetkým ďakujem za pozornosť.